[pic] | EVROPSKA KOMISIJA |

Bruselj, 23.3.2011

COM(2011) 134 konč.

2011/0057 (NLE)

Predlog

IZVEDBENI SKLEP SVETA

o dovoljenju Republiki Litvi za uporabo ukrepa odstopanja od člena 287 Direktive Sveta 2006/112/ES o skupnem sistemu davka na dodano vrednost

OBRAZLOŽITVENI MEMORANDUM

1. OZADJE PREDLOGA

Razlogi za predlog in njegovi cilji

V skladu s členom 395(1) Direktive 2006/112/ES z dne 28. novembra 2006 o skupnem sistemu davka na dodano vrednost (v nadaljnjem besedilu: direktiva o DDV) lahko Svet soglasno na predlog Komisije kateri koli državi članici dovoli uporabo posebnih ukrepov odstopanja od določb navedene direktive zaradi poenostavitve postopka pobiranja DDV ali za preprečitev nekaterih vrst davčne utaje ali izogibanja plačilu davkov.

V pismu, ki ga je Komisija evidentirala 19. novembra 2010, je Litva zaprosila za dovoljenje, da oprosti davčne zavezance, katerih letni promet ne presega 45 000 EUR. V skladu s členom 395(2) Direktive 2006/112/ES je Komisija s pismom z dne 21. januarja 2011 o vlogi Litve obvestila druge države članice. Komisija je s pismom z dne 25. januarja 2011 obvestila Litvo, da ima na voljo vse informacije, potrebne za presojo vloge.

Splošno ozadje

Poglavje 1 naslova XII direktive o DDV državam članicam omogoča, da uporabijo posebne ureditve za mala podjetja, vključno z oprostitvijo davčnih zavezancev, ki ne dosegajo določene višine letnega prometa. Ta oprostitev pomeni, da davčnemu zavezancu ni treba obračunavati DDV na dobavljeno blago, zato pa ne more odbiti vstopnega DDV.

Zgornja meja letnega prometa se med državami članicami razlikuje glede na datum njihovega pristopa. Za države članice, ki so pristopile po 1. januarju 1978, je prag letnega prometa določen v členu 287 direktive o DDV. Za Litvo je bil določen prag 29 000 EUR po izračunu na podlagi protivrednosti zneska v nacionalni valuti v skladu z menjalnim tečajem na dan pristopa (člen 287(11) direktive o DDV).

Vloga za odstopanje, ki jo je predložila Litva, je namenjena poenostavitvi sistema DDV za mala podjetja, pri čemer se zadevni ukrep poenostavitve uvede za davčne zavezance, katerih letni promet ne presega 45 000 EUR. Ukrep bo znatno zmanjšal breme tistih podjetij, ki so upravičena do te ureditve, in jih razrešil številnih obveznosti glede DDV po običajni ureditvi DDV. Ureditev bo za davčne zavezance neobvezna.

Po podatkih Litve bo učinek na skupni znesek davčnih prihodkov, zbranih na stopnji končne porabe, zanemarljiv.

Odstopanje bi veljalo od 1. januarja 2012 do 31. decembra 2014 ali začetka veljavnosti direktive o pragu letnega prometa, pod katerim je davčni zavezanec lahko oproščen DDV, pri čemer se upošteva zgodnejši datum.

Obstoječe določbe na področju, na katero se nanaša predlog

Komisija je leta 2004 predlagala povečanje praga letnega prometa za oprostitev plačila DDV za davčne zavezance, ki bi bil na razpolago državam članicam (COM(2004) 728 konč.), na 100 000 EUR.

Usklajenost z drugimi politikami in cilji Unije

Ni relevantno.

2. REZULTATI POSVETOVANJ Z ZAINTERESIRANIMI STRANMI IN OCENA UČINKA

Posvetovanje z zainteresiranimi stranmi

Ni relevantno.

Zbiranje in uporaba strokovnih mnenj

Zunanje strokovno mnenje ni bilo potrebno.

Ocena učinka

Namen tega sklepa je uvedba ukrepa poenostavitve, ki ukinja številne obveznosti glede DDV za podjetja, ki poslujejo z letnim prometom, ki ne presega 45 000 EUR, zato ima potencialno pozitiven učinek na podjetja.

Zaradi majhnega obsega odstopanja in časovno omejene uporabe bo obseg v vsakem primeru omejen.

3. PRAVNI ELEMENTI PREDLOGA

Povzetek predlaganih ukrepov

Dovoljenje Litvi, da lahko uporabi ukrep odstopanja od Direktive 2006/112/ES, kar zadeva uvedbo ukrepa poenostavitve za podjetja z letnim prometom, ki ne presega 45 000 EUR.

Pravna podlaga

Člen 395 direktive o DDV 2006/112/ES z dne 28. novembra 2006 o skupnem sistemu davka na dodano vrednost.

Načelo subsidiarnosti

Predlog je v izključni pristojnosti EU. Načelo subsidiarnosti se zato ne uporablja.

Načelo sorazmernosti

Predlog je skladen z načelom sorazmernosti iz naslednjih razlogov.

Ta izvedbeni sklep zadeva dovoljenje, izdano državi članici na njeno zahtevo, in ne pomeni nobene obveznosti.

Zaradi omejenega obsega odstopanja je posebni ukrep sorazmeren z želenim ciljem.

Izbira instrumentov

Predlagani instrument: sklep.

Druga sredstva ne bi bila ustrezna iz naslednjih razlogov.

V skladu s členom 395 direktive o DDV 2006/112/ES o skupnem sistemu davka na dodano vrednost je odstopanje od skupnih pravil o DDV možno le z dovoljenjem Sveta, o katerem ta odloči soglasno na predlog Komisije. Sklep Sveta je najprimernejši instrument, ker je lahko naslovljen na posamezno državo članico.

4. PRORAČUNSKE POSLEDICE

Predlog ne vpliva na proračun Unije.

5. NEOBVEZNI ELEMENTI

Predlog vključuje določbo o prenehanju veljavnosti.

2011/0057 (NLE)

Predlog

IZVEDBENI SKLEP SVETA

o dovoljenju Republiki Litvi za uporabo ukrepa odstopanja od člena 287 Direktive Sveta 2006/112/ES o skupnem sistemu davka na dodano vrednost

SVET EVROPSKE UNIJE JE –

ob upoštevanju Pogodbe o delovanju Evropske unije,

ob upoštevanju Direktive Sveta 2006/112/ES z dne 28. novembra 2006 o skupnem sistemu davka na dodano vrednost[1] (direktiva o DDV) in zlasti člena 395(1) Direktive,

ob upoštevanju predloga Evropske komisije,

ob upoštevanju naslednjega:

1. V pismu, ki ga je Komisija evidentirala 19. novembra 2010, je Litva zaprosila za dovoljenje, da uporabi ukrep odstopanja od člena 287(11) direktive o DDV, da bi lahko davčne zavezance, katerih letni promet ne presega 45 000 EUR, oprostila obveznosti glede DDV. Z ukrepom bodo navedeni davčni zavezanci oproščeni nekaterih ali vseh obveznosti glede DDV iz poglavij 2 do 6 naslova XI direktive o DDV.

2. V skladu z drugim pododstavkom člena 395(2) direktive o DDV je Komisija o vlogi Litve obvestila druge države članice s pismom z dne 21. januarja 2011. Komisija je s pismom z dne 25. januarja 2011 obvestila Litvo, da ima na voljo vse informacije, potrebne za presojo vloge.

3. V naslovu XII direktive o DDV je državam članicam že na voljo možnost posebne ureditve za mala podjetja. Ukrep odstopa od naslova XII direktive o DDV le, če je prag letnega prometa davčnega zavezanca v posebni ureditvi višji od trenutno dovoljenega v Litvi v skladu s členom 287(11) direktive DDV, tj. višji od 29 000 EUR.

4. Višji prag v posebni ureditvi je ukrep poenostavitve, saj lahko znatno zmanjša obveznosti glede DDV za najmanjša podjetja, obenem pa posebna ureditev za davčne zavezance ni obvezna in podjetja se lahko odločijo za običajne ureditve DDV.

5. Komisija je v predlog direktive za poenostavitev obveznosti glede davka na dodano vrednost z dne 29. oktobra 2004[2] vključila določbe, ki državam članicam omogočajo, da za ureditev oprostitve DDV določijo zgornjo mejo letnega prometa v vrednosti do 100 000 EUR ali njeni protivrednosti v nacionalni valuti, pri čemer se lahko ta znesek vsako leto posodobi. Vloga Litve je skladna s tem predlogom.

6. Odstopanje ne bo vplivalo na lastne vire Unije iz pobiranja DDV in bo imelo le zanemarljiv učinek na skupni znesek davčnih prihodkov države članice, zbranih na stopnji končne porabe –

SPREJEL NASLEDNJI SKLEP:

Člen 1

Z odstopanjem od člena 287(11) Direktive 2006/112/ES se Republiki Litvi dovoli izvzetje od plačila DDV za davčne zavezance, katerih letni promet ne presega zneska 45 000 EUR v protivrednosti nacionalne valute po menjalnem tečaju na dan njenega pristopa k Evropski uniji.

Člen 2

Ta sklep začne učinkovati z dnem uradne obvestitve.

Uporablja se od 1. januarja 2012 do dneva začetka veljavnosti direktive o spremembah zgornjih mej letnega prometa, do katerih so lahko davčni zavezanci izvzeti od plačila DDV, ali do 31. decembra 2014, pri čemer se upošteva datum, ki nastopi prej.

Člen 3

Ta sklep je naslovljen na Republiko Litvo.

V Bruslju,

Za Svet

Predsednik

[1] UL L 347, 11.12.2006, str. 1.

[2] COM(2004) 728 konč. (UL C 24, 29.1.2005, str. 8).